om ændring af forordning (EU) 2018/1091 for så vidt angår Unionens bidrag til integrerede landbrugsstatistikker under den finansielle ramme for 2021-2027.

Hovedformålet med de europæiske statistikker under programmet for det indre marked er at understøtte de europæiske politikker. Miljø- og landbrugsstatistikker er en af de tre statistikindsamlende områder i dette program. Der er også behov for rettidige og relevante data til brug for den fælles landbrugspolitik.

Statistikker skal være pålidelige og af høj kvalitet, for at politiske beslutningstagere, virksomheder og den brede befolkning kan træffe passende evidensbaserede beslutninger.

Dette lovgivningsmæssige forslag fastsætter et budget på 40 000 000,00 EUR for 2021-2027 (hvoraf 36 400 000,00 EUR er tilskud til nationale statistikkontorer og andre nationale myndigheder).

Medlemsstaterne modtager et finansielt tilskud fra EU til dækning af maksimalt 75 % af omkostningerne (jf. dog de fastsatte maksimumsbeløb, der er angivet i artikel 13, stk. 4 og 5, i forordning (EU) 2018/1091) til gennemførelse af undersøgelserne. Beløbet for perioden efter 2020 fastsættes i henhold til bestemmelserne for FFR.

Den finansielle reference for dette forslag er Rådets forordning (EU, Euratom) 2020/2093, i hvilken FFR for 2021-2027 fastsættes.

Ved forordning (EU) 2018/1091 fastsættes finansieringsrammen (dvs. budgettildelingen) for hele den relevante flerårige finansielle ramme (FFR). Den indeholder en bestemmelse om dataindsamlingsbudgettet for de undersøgelser, der skal gennemføres i 2023 og 2026. I artikel 14 fastsættes det, at beløbet for perioden efter 2020 fastsættes af Europa-Parlamentet og Rådet efter forslag fra Kommissionen efter datoen for ikrafttrædelsen af FFR for 2021-2027.

·en europæisk grøn pagt med de tilknyttede strategier "fra jord til bord"-strategien og biodiversitetsstrategierne og

·en økonomi, der tjener alle

ved at tilvejebringe bedre data til vurdering af sektorens bæredygtighed over for miljø, mennesker, regioner og økonomi. Landbrugsstatistikkerne kan også bidrage til andre prioriteter i EU eller i medlemsstaterne, som påvirker eller bliver påvirket af landbrug og udviklingen af landdistrikter.

EU-politikker skal understøttes af sammenlignelige og pålidelige statistikker af høj kvalitet om den økonomiske, sociale, territoriale og miljømæssige situation i EU. Europæiske statistikker kan også hjælpe den brede befolkning med at forstå og deltage i den demokratiske proces og debatten om EU's tilstand nu og i fremtiden. Fokus for landbrugsstatistikkerne er at tilvejebringe rettidige og relevante data til brug for den fælles landbrugspolitik, den fælles fiskeripolitik og andre politikker vedrørende miljø, fødevaresikkerhed og dyrevelfærd.

Landbrugsstatistikker giver den statistiske dokumentation af høj kvalitet, som er nødvendig for at gennemføre og overvåge den fælles landbrugspolitik, som udgør en vigtig drivkraft for beskæftigelse og intelligent, bæredygtig og inklusiv vækst i EU. Politikken for udvikling af landdistrikterne — en integreret del af den fælles landbrugspolitik — har ud over sociale mål også til formål at forbedre landbrugsproduktionens konkurrenceevne og bæredygtighed. CAP tegnede sig for over 37 % af det samlede EU-budget i 2014-2020 FFR.

Desuden er der i stigende grad behov for landbrugsstatistikker til andre centrale EU-politikker, såsom den europæiske grønne pagt, miljø- og klimapolitik samt handelspolitik, socialpolitik, regionalpolitik.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Artikel 338 i traktaten om Den Europæiske Unions funktionsmåde (TEUF) udgør retsgrundlaget for europæiske statistikker. Europa-Parlamentet og Rådet vedtager efter den almindelige lovgivningsprocedure foranstaltninger til udarbejdelse af statistikker, hvor disse er nødvendige, for at EU kan udøve sin virksomhed. I henhold til artikel 338 skal europæiske statistikker være karakteriseret ved upartiskhed, pålidelighed, objektivitet, videnskabelig uafhængighed, omkostningseffektivitet og de statistiske oplysningers fortrolighed. Europa-Parlamentets og Rådets forordning (EF) nr. 223/2009 fastsætter en ramme for udvikling, udarbejdelse og formidling af europæiske statistikker.

•Nærhedsprincippet (for områder, der ikke er omfattet af enekompetence)

Nærhedsprincippet finder anvendelse, idet forslaget ikke hører under EU's enekompetence. Det europæiske statistiske system (ESS) leverer infrastruktur for statistiske oplysninger. Systemet er udformet til at tilgodese et stort antal brugeres behov og støtte beslutningstagningen i demokratiske samfund. Dette forslag til forordning er udarbejdet med henblik på at beskytte ESS-partnernes kerneaktiviteter og samtidig sikre landbrugsstatistikkernes kvalitet og sammenlignelighed.

Centrale kriterier for de statistiske data er, at de skal være ensartede og sammenlignelige. Medlemsstaterne kan ikke i nødvendigt omfang opnå sammenhæng og sammenlignelighed uden en klar europæisk ramme, dvs. lovgivning på EU-plan, der fastlægger fælles statistiske begreber, indberetningsformater og kvalitetskrav. Sammenlignelighedskravet er yderst vigtigt for landbrugsstatistikkerne på grund af den fælles landbrugspolitik.

Disse mål kan ikke nås fuldt ud af medlemsstaterne hver for sig. Foranstaltninger vil være mere effektive, hvis de træffes på EU-plan og med udgangspunkt i en EU-retsakt, så der sikres sammenlignelighed af statistiske oplysninger for de statistikområder, der er omfattet af den foreslåede retsakt. Selve dataindsamlingen varetages imidlertid bedst af medlemsstaterne.

•Proportionalitetsprincippet

Forslaget er i overensstemmelse med proportionalitetsprincippet på baggrund af følgende:

Det vil sikre kvaliteten og sammenligneligheden af europæiske landbrugsstatistikker, der er indsamlet og kompileret under anvendelse af samme principper i samtlige medlemsstater. Det vil ligeledes sikre, at europæiske landbrugsstatistikker bevarer deres relevans og er tilpasset, så de svarer til brugernes behov. Forordningen vil gøre udarbejdelsen af statistikker mere omkostningseffektiv og samtidig respektere de særlige karakteristika ved medlemsstaternes systemer.

I overensstemmelse med proportionalitetsprincippet er den foreslåede forordning begrænset til det minimum, der kræves til at opfylde disse mål, og går ikke ud over, hvad der er nødvendigt for at nå målene.

•Reguleringsmiddel/reguleringsform

Foreslået retsakt: Forordning.